**Vyhlásenie predkladateľa**

**podľa čl. 23 ods. 3 písm. a) Legislatívnych pravidiel vlády Slovenskej republiky**

Materiál sa na rokovanie predkladá **s rozporom**

* s **Odborovým zväzom pracovníkov školstva a vedy na Slovensku**, ktorý žiada vypustenie úpravy prijímania žiakov na základné vzdelávanie, ktorej cieľom je, aby základné školy nemohli organizovať vyučovanie v popoludňajších hodinách

MŠVVaŠ SR pripomienky Odborového zväzu pracovníkov školstva a vedy na Slovensku neakceptovalo z dôvodov, že

* účelom právnej úpravy je v súlade s investičnými zámermi Plánu obnovy a odolnosti SR podporiť dobudovanie školskej infraštruktúry s cieľom eliminovať vyučovanie v popoludňajších hodinách (tzv. dvojzmenné vyučovanie). Odstránením vyučovania v popoludňajších hodinách sa sleduje vytvorenie vhodných podmienok na výchovu a vzdelávanie žiakov v príslušných školách,
* v návrhu zákona sa aj v nadväznosti na pripomienku OZPŠaV upravil zákaz organizovania vyučovania v popoludňajších hodinách s účinnosťou od 1. januára 2025. Zároveň sa však v tejto súvislosti navrhuje prechodné obdobie, v rámci ktorého budú môcť len do 31. augusta 2029 organizovať vyučovanie v popoludňajších hodinách len základné školy zapísané v príslušnom registri, ktorý bude viesť ministerstvo školstva. (nezapísané školy len do 31. augusta 2025) Podmienkou zápisu do tohto registra bude o. i., aby zriaďovateľ príslušnej základnej školy predložil dokumentáciu k ukončenému verejnému obstarávaniu na stavbu alebo na stavebné práce, prostredníctvom ktorých bude zabezpečené odstránenie školského vyučovania v popoludňajších hodinách, čo má viesť zriaďovateľov základných škôl k tomu, aby sa o požadované rozšírenie kapacít usilovali.
* s **Ministerstvom financií SR, ktoré žiada**, aby obec financovala cirkevné a súkromné základné umelecké školy a jazykové školy na žiaka resp. poslucháča nie na základe pomernej sumy z podielových daní vypočítanej podľa nariadenia vlády 668/2004 Z. z. ale v rovnakej výške ako financujú "obecné" základné umelecké školy a jazykové školy.

Uvedenú pripomienku ministerstvo neakceptovalo z dôvodu, že by sa dostalo do rozporu so ZMOSom.

* s **Asociáciou zamestnávateľských zväzov a združení a Asociáciou priemyselných zväzov a dopravy**, ktoré žiadajú, ak ide o podnikovú školu
* aby nebol pri zmenách v sieti (adresa školy, adresa zriaďovateľa, študijný odbor alebo učebný odbor) potrebný súhlas samosprávneho kraja (ani len vyjadrenie). To isté sa týka aj zaraďovania elokovaného pracoviska podnikovej školy,
* upustiť od podmienky umiestnenia elokovaného pracoviska v rámci územia kraja podľa adresy školy z dôvodu, že podnikové školy fungujú nezávisle na územnosprávnom členení typickom pre verejnoprávnych zriaďovateľov a relevantné sú pre ne požiadavky trhu práce.

MŠVVaŠ SR pripomienky **Asociácie zamestnávateľských zväzov a združení** a **Asociácie priemyselných zväzov a dopravy** neakceptovalo z dôvodov, že navrhovanou úpravou, by vznikol neodôvodnený rozdiel vo vzťahu k iným súkromným školám a cirkevným školám, ktoré súhlas samosprávneho kraja v tejto veci potrebujú, resp. elokované pracovisko musia mať na území samosprávneho kraja. A zároveň by išlo aj o rozdielny prístup v rámci tej istej skupiny zriaďovateľov, keďže podnikové školy sú súkromné. Za čiastočné akceptovanie prvej z vyššie uvedených pripomienok možno považovať to, že sme v návrhu na základe akceptácie pripomienky od iného subjektu v MPK, upravili, že vo vzťahu k neštátnym školám vo všeobecnosti (t. j. aj vrátane podnikových škôl) financovaným zo štátneho rozpočtu, bude postačovať pri zmenách v sieti len vyjadrenie samosprávneho kraja. Uvedenou problematikou sa ministerstvo školstva zaoberá pri tvorbe nového zákona o správe v školstve.

* so **Združením miest a obcí Slovenska, Úniou miest Slovenska a hlavným mestom Bratislavou,** ktorí žiadajú
* zmeniť podiel, o ktorý sa v dôsledku toho, že obce už nebudú financovať materské školy, zníži podiel obcí z výnosu dane z príjmu fyzických osôb,
* predložiť na účel posúdenia vplyvov zmeny financovania materských škôl aj príslušné vykonávacie predpisy (nariadenie vlády č. 630/2008 Z. z. a 668/2004 Z. z.),

* posúdiť v rámci posudzovania vplyvov zmeny financovania materských škôl aj vplyv na financovanie ostatných úloh samosprávy,

* ponechať doterajšiu právnu úpravu príspevku zákonných zástupcov na čiastočnú úhradu nákladov materskej školy,

**Únia miest Slovenska a hlavné mesto Bratislava** samostatne žiadajú, aby

* obce nefinancovali neštátne jazykové školy, základné umelecké školy a školské zariadenia na základe zmluvy, keďže tento spôsob podľa nich predstavuje administratívnu záťaž; malo by ísť o financovanie len základe oznámenia výšky obcou poskytovaných finančných prostriedkov.

Ministerstvo školstva týmto zásadným pripomienkam nevyhovelo z dôvodu, že zmena financovania materských škôl na financovanie zo štátneho rozpočtu od 1. januára 2025 vyplýva pre SR z Plánu obnovy a odolnosti SR a Programového vyhlásenia vlády SR na roky 2023 až 2027. Finančné podmienky uvedenej zmeny, v podobe v akej ich požadujú vyššie uvedené subjekty, nie je možné realizovať najmä z dôvodu obmedzených zdrojov štátneho rozpočtu. V nadväznosti na uvedené zásadné pripomienky naďalej prebiehajú so ZMOSom, ÚMS a hlavným mestom ďalšie rokovania. Z doterajších rokovaní vyplynulo, že ministerstvo školstva uzatvorí za účelom zmeny vo financovaní materských škôl so ZMOSom a ÚMS memorandum o spolupráci pri zmene financovania materských škôl. Zásadná pripomienka, ktorá sa týka zmeny spôsobu financovania príslušných neštátnych škôl a školských zariadení, je nad rámec návrhu zákona.